GENERÁLNA PROKURATÚRA
SLOVENSKEJ REPUBLIKY

VI/3 Gc 377/22/1000
Zbierka služobných predpisov
generálneho prokurátora
Slovenskej republiky
Por. č. 4/2023
								- konsolidované znenie -

P R Í K A Z

generálneho prokurátora Slovenskej republiky

z 26. mája 2023

o postupe prokurátora pri vykonávaní dozoru nad dodržiavaním zákonnosti v zariadeniach, v ktorých je štátny príslušník tretej krajiny umiestnený na základe rozhodnutia o zaistení

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz: 

Článok 1
Predmet úpravy

(1) Tento príkaz upravuje postup prokurátora pri vykonávaní dozoru nad dodržiavaním zákonnosti v zariadeniach, v ktorých  je štátny príslušník tretej krajiny (ďalej len „zaistená osoba“) umiestnený na základe rozhodnutia o zaistení podľa osobitného zákona) (ďalej len „dozor“). 

Článok 2
Postup prokurátora pri vykonávaní dozoru

Pri vykonávaní dozoru v zariadeniach, v ktorých je umiestnená zaistená osoba (ďalej len „zariadenie“), postupuje prokurátor podľa zákona a ostatných všeobecne záväzných právnych predpisov vzťahujúcich sa na inštitút zaistenia. )

Článok 3
Rozsah dozoru prokurátora

(1) Pri vykonávaní dozoru je prokurátor povinný preskúmať, či zaistenie bolo realizované v súlade so  zákonom a ostatnými všeobecne záväznými právnymi predpismi na základe rozhodnutia o zaistení vydaného príslušným orgánom, a či dôvody pre umiestnenie zaistenej osoby v zariadení trvajú. 

(2) Prokurátor pri vykonávaní dozoru osobitne dozerá na to, aby počas zaistenia
a)	boli dodržiavané práva zaistených osôb s dôrazom na dodržiavanie práv zraniteľných osôb,)
b)	zariadenie a policajný útvar dodržiavali povinnosti vyplývajúce zo zákonov a ostatných všeobecne záväzných právnych predpisov s dôrazom na to, aby sa včas vykonávali opatrenia na prepustenie zaistených osôb zo zariadenia,)
c) 	zaistená osoba bola umiestnená v priestore s oddeleným režimom zaistenia len pri existencii niektorého zo zákonom vymedzených dôvodov,)
d) 	rozhodnutia alebo opatrenia orgánov vykonávajúcich správu zariadenia boli v súlade so zákonmi a ostatnými všeobecne záväznými právnymi predpismi,
e) 	sťažnosti, oznámenia a podnety zaistených osôb boli bez meškania odoslané tým orgánom alebo činiteľom, ktorým sú adresované.

Článok 4
Príslušnosť prokurátora

(1) Na vykonávanie dozoru v zariadení, v ktorom je umiestnená zaistená osoba, je príslušný krajský prokurátor a v rozsahu ním určenom jemu podriadení prokurátori.
(2) Miestne príslušným na výkon dozoru je krajský prokurátor tej prokuratúry, v obvode ktorej sa nachádza zariadenie.

(3) Krajský prokurátor príslušný na výkon dozoru môže písomne poveriť výkonom dozoru okresnú prokuratúru, v obvode ktorej sa nachádza zariadenie.

Článok 5
Previerky prokurátora

(1) Príslušný prokurátor (čl. 4) vykonáva priamo v zariadení
a)	pravidelnú previerku najmenej raz za pol roka,
b)	mimoriadnu previerku bezodkladne, ak tak určí nadriadený prokurátor, alebo ak je vykonanie previerky odôvodnené poznatkami získanými z médií, z podnetu alebo vlastnými poznatkami prokurátora. 

(2) Pri vykonávaní previerky prokurátor preskúmava
a)	existenciu právneho titulu pre umiestnenie zaistenej osoby v zariadení,
b)	zákonnosť zaistenia, najmä či celkový čas zaistenia v zariadení držaných osôb neprekročil zákonom určenú lehotu) a či sú dodržiavané práva zaistených osôb s dôrazom na práva maloletých a iných zraniteľných osôb,   
c)	dodržanie lehoty na vydanie rozhodnutia o administratívnom vyhostení v prípade zaistenia podľa osobitného zákona) a plnenie nadväzujúcich zákonných povinností policajným útvarom,)
d)	plnenie zákonných povinností súvisiacich s umiestnením zaistených osôb v zariadení,)
e)	zákonnosť postupu zariadenia pri umiestňovaní zaistenej osoby v priestore s oddeleným režimom zaistenia,)
f)	včasnosť odoslania sťažností a oznámení zaistených osôb tým orgánom alebo činiteľom, ktorým sú adresované. 

(3) O poznatkoch z previerky a prijatých opatreniach prokurátor vyhotoví do desiatich pracovných dní od vykonania previerky písomný záznam. 

(4) Záznam z previerky obsahuje: 
a)	označenie prokurátora, ktorý previerku vykonal,
b)	označenie preverovaného zariadenia,
c)	predmet a účel previerky,
d)	miesto a dátum vykonania previerky,
e)	označenie preverovaného obdobia,
f)	opis zistených skutočností, 
g)	presné označenie ustanovení zákona alebo iného všeobecne záväzného právneho predpisu, ktorý bol porušený,
h)	opatrenia, ktoré prokurátor prijal počas previerky,
i)	opatrenia, ktoré na základe poznatkov z previerky prokurátor plánuje prijať,
j)	miesto a dátum vypracovania záznamu, 
k)	meno, priezvisko, podpis prokurátora a odtlačok úradnej pečiatky so štátnym znakom. 

(5) Záznam z previerky prokurátor zašle riaditeľovi zariadenia a  netrestnému odboru Generálnej prokuratúry Slovenskej republiky (ďalej len „netrestný odbor“) bezodkladne po jeho vyhotovení. Ak previerku vykonal prokurátor okresnej prokuratúry, záznam z previerky zároveň predloží netrestnému oddeleniu krajskej prokuratúry.

Článok 6
Opatrenia prokurátora

(1) Ak pri vykonávaní dozoru prokurátor zistí porušenie zákona alebo iného všeobecne záväzného právneho predpisu, za účelom ich odstránenia bezodkladne prijme opatrenia ustanovené v § 18 zákona č. 153/2001 Z. z. o prokuratúre.

(2) Príkaz vydaný podľa odseku 1 predloží prokurátor netrestnému odboru; ak príkaz vydal poverený okresný prokurátor alebo určený jemu podriadený prokurátor okresnej prokuratúry, predloží ho netrestnému oddeleniu krajskej prokuratúry, ktorý ho služobným postupom predloží netrestnému odboru.

(3) Ak pri vykonávaní dozoru prokurátor zistí skutočnosti nasvedčujúce podozreniu z trestného činu, zistené skutočnosti bezodkladne oznámi prokurátorovi vykonávajúcemu pôsobnosť v trestnom konaní. 

(4) Ak prokurátor na základe poznatkov z previerky zistí dôvod na vstup do súdneho konania vo veciach zaistenia, bezodkladne oznámi zistené skutočnosti krajskej prokuratúre príslušnej na realizáciu vstupu do konania pred správnym súdom. K oznámeniu pripojí záznam z previerky realizovanej v zariadení. 

(5) Ak prokurátor vykonaním previerky zistí poznatky odôvodňujúce podanie protestu prokurátora proti rozhodnutiu o zaistení, predĺžení zaistenia alebo predĺžení lehoty zaistenia alebo odôvodňujúce prijatie iného prokurátorského opatrenia, bezodkladne príjme všetky potrebné opatrenia, aby k porušeniu zákonnosti orgánmi verejnej správy nedochádzalo a bol obnovený zákonný stav. 

(6) 	Ak prokurátor vykonávajúci dozor v zariadení nie je príslušným na realizáciu opatrení podľa odseku 5, bezodkladne postúpi vec spolu s podkladmi zabezpečenými v rámci previerky prokurátorovi príslušnému na prijatie opatrení. 

Článok 7
Mimoriadne udalosti a ich oznamovanie

(1) Mimoriadnou udalosťou na účely tohto príkazu sa rozumie 
a)	úmrtie alebo ťažká ujma na zdraví)  zaistenej osoby,
b)	pokus o  samovraždu zaistenej osoby s výnimkou pokusov zjavne demonštratívnych,
c)	útek zaistenej osoby zo zariadenia,
d)	vzbura zaistených osôb vrátane hromadného alebo organizovaného odmietania stravy,
e)	mučenie, kruté, neľudské  či ponižujúce zaobchádzanie so zaistenou osobou alebo iné hrubé porušenie práv zaistenej osoby počas jej umiestnenia v zariadení vrátane použitia fyzického násilia alebo telesných trestov,
f)	umiestnenie zaistenej osoby v priestore s oddeleným režimom zaistenia.)

(2) Príslušný prokurátor (čl. 4) bezodkladne oznámi mimoriadnu udalosť riaditeľovi netrestného odboru telefonicky, telefaxom, elektronickými prostriedkami alebo písomne. Ak mimoriadnu udalosť oznamuje prokurátor okresnej prokuratúry, oznámi ju súčasne určenému prokurátorovi netrestného oddelenia krajskej prokuratúry.

(3) Oznámenie mimoriadnej udalosti podané telefonicky alebo elektronickými prostriedkami bez kvalifikovaného elektronického podpisu je prokurátor príslušný podľa čl. 4 povinný doplniť do troch pracovných dní predložením oznámenia v listinnej podobe alebo elektronickými prostriedkami s kvalifikovaným elektronickým podpisom. 

(4) Oznámenie mimoriadnej udalosti obsahuje
a)	zdroj poznatkov o mimoriadnej udalosti a čas získania informácie o mimoriadnej udalosti,
b)	údaje o mimoriadnej udalosti, najmä miesto a čas mimoriadnej udalosti a popis skutkových okolností,
c)	opatrenia a úkony realizované zariadením po mimoriadnej udalosti
d)	stanovisko prokurátora, 
e)	miesto a dátum vyhotovenia oznámenia,
f)	meno, priezvisko a podpis prokurátora.

Článok 8
Metodické usmerňovanie a kontrola výkonu dozoru

(1) 	Metodické usmerňovanie a kontrolu výkonu dozoru v zariadeniach vykonáva netrestný odbor. Za účelom preverenia úrovne prokurátorského dozoru vykonávajú previerky dodržiavania zákonnosti v zariadeniach aj prokurátori netrestného odboru.

(2) 	Kontrolu výkonu dozoru v zariadeniach, v ktorých vykonáva dozor prokurátor okresnej prokuratúry, vykonáva v rozsahu svojej pôsobnosti tiež príslušný krajský prokurátor alebo ním určený prokurátor krajskej prokuratúry.   

Článok 9
Hodnotenie získaných poznatkov o stave zákonnosti

(1) Poznatky o stave zákonnosti v zariadeniach prokurátor uvedie do podkladov správy o činnosti prokuratúry za príslušný kalendárny rok spolu s návrhom opatrení, ktoré odporúča vykonať. 

(2) 	Získané poznatky o porušení zákonnosti v zariadeniach netrestný odbor oznamuje ich nadriadeným orgánom alebo orgánom vykonávajúcim ich zriaďovateľskú pôsobnosť alebo pôsobnosť v riadiacej, kontrolnej oblasti alebo metodickej oblasti. Primerane podľa prvej vety prokurátor postupuje aj v prípade, ak zariadenie alebo orgán vykonávajúci správu zariadenia odmietnu splniť alebo nesplnia príkaz alebo uložené opatrenia prokurátora. 

Článok 10
Zrušovacie ustanovenie

Zrušuje sa: 
Príkaz generálneho prokurátora Slovenskej republiky por. č. 6/2016 z 30. júna 2016 o postupe prokurátora pri výkone dozoru nad zachovávaním zákonnosti v miestach zaistenia štátnych príslušníkov tretej krajiny a v azylových zariadeniach.

Článok 11
Účinnosť

Tento príkaz nadobúda účinnosť 1. júna 2023.

podpis
Dr. h. c. JUDr. Maroš  Ž i l i n k a, PhD.
generálny prokurátor Slovenskej republiky

Príkaz generálneho prokurátora Slovenskej republiky por. č. 4/2023 z 26. mája 2023 o postupe prokurátora pri vykonávaní dozoru nad dodržiavaním zákonnosti v zariadeniach, v ktorých je štátny príslušník tretej krajiny umiestnený na základe rozhodnutia o zaistení nadobudol účinnosť 1. júna 2023.

Príkaz generálneho prokurátora Slovenskej republiky por. č. 3/2026 z 8. júna 2026, ktorým sa mení príkaz generálneho prokurátora Slovenskej republiky por. č. 4/2023 z 26. mája 2023 o postupe prokurátora pri vykonávaní dozoru nad dodržiavaním zákonnosti v zariadeniach, v ktorých je štátny príslušník tretej krajiny umiestnený na základe rozhodnutia o zaistení, nadobudol účinnosť 12. júna 2026.